REGULAMENTUL (CE) NR. 53/2008 AL COMISIEI
din 22 ianuarie 2008
privind deschiderea și modul de gestionare al unor contingente tarifare comunitare pentru vinurile originare din Republica Muntenegru
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 62,
întrucât:
(1)
La 15 octombrie 2007 s-a semnat la Luxemburg un acord de stabilizare și de asociere între Comunitățile Europene și statele membre, pe de o parte, și Republica Muntenegru, pe de altă parte (2) (denumit în continuare „acordul de stabilizare și de asociere”). Acordul de stabilizare și de asociere este în curs de ratificare.
(2)
La 15 octombrie 2007, Consiliul a încheiat un acord interimar privind comerțul și aspectele legate de comerț între Comunitatea Europeană, pe de o parte, și Republica Muntenegru, pe de altă parte (3) (denumit în continuare „acordul interimar”), care prevede intrarea anticipată în vigoare a dispozițiilor privind comerțul și aspectele legate de comerț din acordul de stabilizare și de asociere.
(3)
Acordul interimar și acordul de stabilizare și de asociere prevăd că vinurile originare din Muntenegru pot fi importate în Comunitate cu taxe vamale zero, în limitele contingentelor tarifare comunitare.
(4)
Contingentele tarifare prevăzute de acordul interimar și de acordul de stabilizare și de asociere sunt anuale și se repetă pe o perioadă nedeterminată de timp. Comisia ar trebui să adopte măsurile de punere în aplicare pentru deschiderea și gestionarea contingentelor tarifare comunitare.
(5)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (4) a codificat normele de gestionare aplicabile contingentelor tarifare destinate a fi utilizate în ordinea cronologică a datelor de acceptare a declarațiilor vamale.
(6)
O atenție specială ar trebui acordată în vederea asigurării unui acces egal și continuu al importatorilor comunitari la contingentele tarifare, precum și a aplicării neîntrerupte a contingentelor tarifare la toate importurile de produse în cauză în toate statele membre, până la epuizarea contingentelor. Pentru a se asigura eficiența gestionării comune a acestor contingente, nimic nu ar trebui să împiedice autorizarea statelor membre de a extrage din volumele contingentare cantitățile necesare corespunzătoare importurilor efective. Comunicarea între statele membre și Comisie ar trebui să se realizeze, pe cât posibil, pe cale electronică.
(7)
Prezentul regulament ar trebui să se aplice de la data intrării în vigoare a acordului interimar și să continue a se aplica și după data intrării în vigoare a acordului de stabilizare și de asociere.
(8)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
(1) Se deschide un contingent cu taxe vamale zero pentru vinurile originare din Republica Muntenegru importate în Comunitate, după cum se precizează în anexă.
(2) Pentru a beneficia de taxa vamală zero trebuie îndeplinite următoarele condiții:
(a)
vinurile importate sunt însoțite de o dovadă a originii, în conformitate cu Protocolul 3 la acordul interimar și la acordul de stabilizare și de asociere;
(b)
vinurile importante nu beneficiază de subvenții pentru export.
Articolul 2
Contingentele tarifare prevăzute la articolul 1 sunt gestionate de Comisie în conformitate cu articolele 308a-308c din Regulamentul (CEE) nr. 2454/93.
Articolul 3
Statele membre și Comisia colaborează îndeaproape pentru a asigura respectarea prezentului regulament.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 ianuarie 2008.